20.9.2022
DA
Den Europæiske Unions Tidende
C 361/13 Torsdag den 24. marts 2022
61. opfordrer Kommissionen og medlemsstaterne til at sikre, at den nye Europæiske Hav-, Fiskeri- og Akvakulturfond bliver operationel så hurtigt som muligt, og anmoder Kommissionen om hurtigst muligt at fremsætte et forslag, der også gør det muligt at yde nødhjælp under fonden i krisesituationer såsom krigen i Ukraine; opfordrer indtrængende til mobilisering af eventuelle resterende midler fra Den Europæiske Hav- og Fiskerifond og opfordrer særlig indtrængende Kommissionen og medlemsstaterne til at fremskynde gennemførelsen af brexittilpasningsreserven for at sikre, at støtten hurtigere når frem til områder, der er berørt af brexit;
62. opfordrer indtrængende Kommissionen til at foreslå nødforanstaltninger til støtte for fiskeri, akvakultur og hele værdikæden (forarbejdning, detailhandel osv.) i EU; anmoder i denne forbindelse om, at nødforanstaltningerne kommer til at omfatte: kompensation til de erhvervsdrivende for deres indkomsttab og ekstraomkostninger, støtte til midlertidigt ophør med fiskeriaktiviteter og støtte til producentorganisationer og hele værdikæden for fisk og skaldyr med henblik på midlertidig oplagring af fiskevarer og akvakulturprodukter gennem Den Europæiske Hav-, Fiskeri- og Akvakulturfond, en forhøjelse af kvotefleksibiliteten fra år til år fra 10 % til 25 %, en forhøjelse af statsstøttegrænsen til op til 500 000 EUR pr. fartøj i henhold til de minimis-rammebestemmelserne og inddragelse af fiskeri og akvakultur i de midlertidige rammebestemmelser for kriseforanstaltninger; opfordrer Kommissionen og medlemsstaterne til at tage alle den fælles fiskeripolitiks tilgængelige instrumenter i brug for at stabilisere markederne;
63. bemærker, at der bør overvejes foranstaltninger i hele fødevareforsyningskæden for at sikre, at alle interessenter spiller en rolle med hensyn til at styrke modstandsdygtigheden i sektorerne for landbrugsfødevarer og akvatiske fødevarer, og at disse foranstaltninger skal bidrage til målene og målsætningerne for EU's omstilling til klimaneutralitet senest i 2050; mener, at der i overensstemmelse med den hurtige gennemførelse af direktivet om urimelig handelspraksis (8) særligt bør fokuseres på landbrugets, fiskeriets og akvakulturens levedygtighed og på detailhandlernes vigtige rolle i forbindelse med fastsættelsen af rimelige afkast for producenterne, navnlig i lyset af presset fra de øgede inputomkostninger, men i lige så høj grad deres ansvar for at sikre, at fødevarer forbliver økonomisk overkommelige og tilgængelige for forbrugerne;
64. opfordrer Kommissionen til at sikre, at bestemmelserne om statsstøtte til landbrug, fiskeri og akvakultur, herunder de minimis-bestemmelserne, giver medlemsstaterne mulighed for at yde hurtig og fleksibel støtte til aktører for at kompensere for de øgede omkostninger som følge af krigen i Ukraine; fremhæver i denne forbindelse, at medlemsstaterne inden for deres nationale rammer også bør overveje bistand såsom nedsættelse af socialsikringsbidrag, suspension eller nedsættelse af bestemte skatter og afgifter og forlængelse af covid-19-lån; opfordrer Kommissionen til at sikre, at statsstøtte ikke fører til konkurrenceforvridning, og at der er garanteret lige konkurrencevilkår mellem medlemsstaterne;
65. opfordrer til en styrket indsats på internationalt plan, der sikrer, at fødevaresikkerhed står i centrum for den politiske beslutningstagning, for at undgå knaphed og sikre ernæringssikkerhed i de mest sårbare lande, idet det prioriteres at anvende landbrugsprodukter som fødevarer og forebygge hindringer i den internationale handel med fødevarer;
66. opfordrer Kommissionen og medlemsstaterne til hurtigt at foreslå et møde i FAO's Komité for Verdens Fødevaresikkerhed, som bør være det foretrukne koordineringsforum på området, da det sikrer en inklusiv repræsentation af alle stater; opfordrer Kommissionen og medlemsstaterne til at engagere sig i dette forum for at sikre international koordinering, navnlig med hensyn til lagre, biobrændstoffer og finansiel støtte til importlande;
67. mener, at der også kan være behov for betydelige ændringer i markeds- og eksportmodeller samt seriøs beredskabsplanlægning, såsom en uafhængig foderproduktion i EU, alternative afsætningsmuligheder for eksportvarer, øget reaktiv kapacitet, strategiske lagre af basale fødevarer, foder og andre landbrugsprodukter, uafhængighed med hensyn til gødningsstoffer og erstatningsprodukter og klare oplysninger om globale transportmønstre for landbrugs-, fiskeri- og akvakulturprodukter;
68. opfordrer til, at tiltag til reduktion af madspild fremskyndes og styrkes med henblik på at maksimere fødevaretilgængeligheden og anvendelsen af ressourcerne i EU som et middel til at forbedre fødevareuafhængigheden; understreger behovet for at undgå madspild under oplagring og i alle forsyningskædens led, at lette donation af fødevarer gennem en sammenhængende gennemførelse af ansvarslovgivningen, at tilskynde til nyttiggørelse af madaffald og at udvikle alternative muligheder for detailhandlere, herunder salg til udsalgspriser og samarbejde med lokalsamfunds­
(8)
EUT L 111 af 25.4.2019, s.
59.